Maatskappy sê jammer na joernaliste in yskas toegesluit is | Maroela Media
Vissery-beheerbeamptes meet kreef tydens 'n klopjag by die Food Lover's Market. Foto: Felix Dlangamandla, Foto24
Fruit & Veg City Holdings het vir die media om verskoning gevra ná een van sy winkeleienaars Vrydag joernaliste in 'n groot yskas toegesluit het.
Die joernaliste was saam die departement van landbou op 'n klopjag by die Food Lover's Market in Morningside, Sandton, ná gerugte dat die winkel kreef verkoop wat nie die wettige grootte, van 7.5cm, is nie. Die winkel se eienaar het joernaliste en fotograwe in die yskas toegesluit en aangedring dat hulle hul foto's uitwis.
"Ons bevestig berigte dat lede van die media in die koelkamer toegesluit is," het Brian Coppin, die maatskappy se hoofuitvoerendebeampte, in 'n verklaring gesê.
Volgens Coppin was die winkeleienaar, Ben Rubin, nooit ingelig dat media saam die departement daar is nie.
"Rubin het in 'n verstaanbare aggressiewe manier opgetree toe hy die groep joernaliste in die koelkamer gewaar. Hy het nie vir hulle toestemming gegee om daar te wees nie. Die optrede is egter onverskoonbaar en ons vra die betrokke lede van die media om verskoning," het Coppin gesê.
Coppin sê voorts die maatskappy het die kreef-dilemma hanteer en hul verskaffers met R50 000 beboet. Rubin se kettingwinkel is ook met R5 000 beboet. Dié geld gaan aan die Southern African Sustainable Seafood Initiative of die World Wildlife Fund geskenk word in hul geveg om seelewe te beskerm wat op die rooilys vir bedreigde diere geplaas is.